**RELACION**

**PËR**

**PROJEKTVENDIMIN**

**“PËR MIRATIMIN E RREGULLORES SË PËRGJITHSHME TË METODOLOGJISË SË PËRCAKTIMIT TË DËNIMEVE ADMINISTRATIVE, NË PROCESIN E INSPEKTIMIT”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projektvendim ka si qëllim të përcaktojë masën e dënimit administrativ gjatë procesit të inspektimit, për shkelje të kërkesave ligjore, për të cilat janë të përcaktuara në ligjet sektoriale, në intervale, në rastet kur përshkallëzimi i dënimit administrativ nuk është i mirë përcaktuar, si dhe në ato raste kur shoqërimi i dënimit kryesor me dënime plotësuese nuk është i mirë përcaktuar. Projektvendimi synon të përcaktojë rregullat e përgjithshme bazë mbi metodologjinë e përcaktimit të dënimeve administrative, në përputhje me parimin e proporcionalitetit, gjatë procesit të inspektimit, për mbrojtjen e të drejtave të subjekteve që inspektohen, në mënyrë që dënimi administrativ të jetë përgjithësisht i njëjtë e të sigurojë trajtim të drejtë dhe të barabartë për subjektet e inspektimit dhe njëkohësisht të shmangë rreziqet që mund t’u shkaktohen interesit publik dhe interesave të ligjshëm të personave fizikë dhe juridikë të parashikuara me ligj.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektvendimi nuk është parashikuar në Programin e Përgjithshëm Analitik të Projektakteve që do të paraqiten për shqyrtim në Këshillin e Ministrave, për vitin 2022, për Inspektoratin Qendror.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Përmbajtja e projektvendimit është hartuar në përputhje me nenin 48 *“Shkelja e kërkesave ligjore nga subjekti i inspektimit”* të ligjitnr. 10433, datë 16.6.2011, “Për inspektimin në Republikën e Shqipërisë”. Në nenin 6 “*Llojet e dënimeve administrative”* parashikohen dënimet administrative që vendosin inspektorët në rastet e vërejtjes së shkeljeve të kërkesave ligjore. Llojet e dënimeve janë:

1. Dënim administrativ kryesor;

2. Dënim administrativ plotësues.

Jepen edhe klasifikimet brenda këtyre dy llojeve të dënimeve administrative, që parashikon ligji i inspektimit. Nisur nga ndarjet e mësipërme, inspektoratet do të identifikojnë dënimet administrative që ata vendosin gjatë veprimtarisë së inspektimit, të parashikuara nga ligjet e tyre sektoriale. Në Kreun IV “Kriteret për caktimin sipas klasifikimit të masës së dënimit administrativ” të Rregullores së Përgjithshme të Metodologjisë së përcaktimit të dënimeve administrative në procesin e inspektimit, parashikohet që Inspektoratet shtetërore dhe vendore duhet të përcaktojnë në rregulloren e tyre rastet e shkeljeve të klasifikuara si kundërvajtje administrative të cilat çojnë në marrjen e dënimit administrativ, bazuar në ligjin e tyre të posaçëm. Inspektoratet parashikojnë rastet për çdo lloj të dënimit administrativ, sipas ligjit të tyre të posaçëm. Pra, çdo inspektorat shtetëror/vendor harton rregulloren e metodologjisë së përcaktimit të dënimeve, në fushën e tij të inspektimit. Rregullorja miratohet nga ministri përgjegjës për inspektoratet shtetërore dhe organi ekzekutiv i njësisë vendore për inspektoratet vendore.

Për dënimin administrativ kryesor “paralajmërim”, sipas ligjit për inspektimin, merret kur inspektori konstaton shkelje të kërkesave ligjore, që përbën kundërvajtje administrative, por që është e një rëndësie të vogël, apo për të cilën ligji i posaçëm nuk parashikon dënimin përkatës administrativ. Në këto raste Inspektoratet Shtetërore dhe Vendore përcaktojnë në mënyrë specifike shkeljet e kërkesave ligjore me rëndësi të vogël, që mund të përbëjnë kundërvajtje administrative ose për të cilat ligji i posaçëm nuk parashikon dënim administrativ, ku subjekti dënohet me “paralajmërim”. Për dënimin administrativ kryesor “Gjobë” inspektoratet përcaktojnë metodologjinë e vendosjes së masës së saj kur ajo është e shprehur me intervale në ligjin e posaçëm. Në përzgjedhjen e dënimit administrativ me gjobë dhe caktimin e masës së tij, inspektorati duhet të marrë parasysh përmbajtjen e faktorëve të identifikuar si: rëndësinë e shkeljes së kërkesave ligjore dhe dëmin e sjellë si rezultat i saj, e cila përcaktohet në vlera me pikë, brenda kufijve të lejuar për respektimin e kërkesës ligjore; përfitimeve financiare që vijnë si rrjedhojë e shkeljes së kërkesave ligjore; pasojat tek të tjerët që kanë ardhur nga veprimi apo mosveprimi; rrethanat e kryerjes dhe kohëzgjatja e kundërvajtjes administrative; historiku i shkeljeve, që ka kryer subjekti i inspektimit nga inspektimet e mëparshme; afati i rregullimit të shkeljes ligjore të konstatuar; bashkëpunimi i subjektit me inspektoratin; aftësia për të paguar e subjektit të inspektimit.

Të njëjtët faktorë mbahen parasysh edhe në rastet për mos korrigjimin e parregullsive brenda afatit të përcaktuar. Ky rregullim bëhet për shkak të këtij përcaktimi në ligjin nr. 10433, datë 16.6.2011 “Për inspektimin në Republikën e Shqipërisë”.

Efektet e pritshme nga miratimi i këtij projektvendimi lidhen me vendosjen e një barazie dhe transparence në marrjen e vendimit përfundimtar nga inspektorët shtetërorë dhe vendorë, të cilët kanë detyrimin për zbatim sipas pikës 8 të nenit 48, të ligjit nr. 10433/2011. Kjo synon një trajtim të njëjtë dhe të barabartë për subjektet e inspektimit, çka do të sjellë për rrjedhojë edhe përmirësimin e performancës së inspektorëve.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projektvendim është në harmoni të plotë me rendin e brendshëm juridik dhe atë ndërkombëtar. Ky projektvendim propozohet në bazë të nenit 100 të Kushtetutës dhe të pikës 7 të nenit 48 dhe të pikës 1, të nenit 56, të ligjit nr. 10433, datë 16.6.2011, “Për inspektimin në Republikën e Shqipërisë”.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKTET NORMATIVE)**

Projektvendimi nuk synon përafrimin me legjislacionin komunitar.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Rregullorja e Përgjithshme e Metodologjisë së përcaktimit të dënimeve administrative, në procesin e inspektimit përbëhet nga 5 krerë dhe 20 nene, të cilët parashikojnë si më poshtë:

Neni 1 përcakton qëllimin e Rregullores mbi përcaktimin e rregullave të përgjithshme bazë, në përputhje me parimin e proporcionalitetit, si dhe përcaktimin e dënimeve administrative;

Neni 2 përcakton fushën e zbatimit për institucionet e qeverisjes qendrore dhe njësitë e qeverisjes vendore, të ngarkuara me një ose disa funksione inspektimi;

Neni 3 përcakton përkufizimet për “dënimin administrativ”, “dënimin administrativ kryesor”, “dënimin administrativ plotësues”, “parimin e proporcionalitetit”, “paralajmërimin” dhe “gjobën”;

Neni 4 parashikon parimin e proporcionalitetit në vendosjen e dënimit administrativ;

Neni 5 përcakton vendosjen e dënimit administrativ;

Neni 6 përcakton llojet e dënimeve administrative, në kryesor dhe plotësues;

Neni 7 përcakton klasifikimin e dënimeve administrative, ku në dënime administrative kryesore do të përfshihen: paralajmërimi, dënimi me gjobë, shfuqizimi autorizimit, lejes, apo licencës, prishje të objektit të rezultuar nga shkelja e kërkesave ligjore, konfiskim i mjeteve të përdorura gjatë shkeljes, si dhe çdo masë tjetër të barazvlefshme me to.

Neni 8 përcakton klasifikimin e dënimeve administrative plotësuese ku do të përfshihen: pezullimi i autorizimit, lejes apo licencës, pezullim aktiviteti, rehabilitimi dhe ndreqja e shkeljes, dënimi i parashikuar në nenin 48/6 të ligjit për inspektimin, si dhe çdo masë tjetër të barazvlefshme me to.

Neni 9 parashikon standardizimin e dënimit administrativ;

Neni 10 parashikon treguesit e faktorëve që përcaktojnë masën e dënimit administrativ, të cilët duhet të jenë të agregueshëm në një shumatore të përgjithshme për të gjithë faktorët e dënimit;

Neni 11 parashikon se kur merret dënimi administrativ kryesor “paralajmërim”;

Neni 12 parashikon se kur merret dënimi administrativ kryesor “gjobë”;

Neni 13 përcakton dënimin administrativ kryesor “shfuqizim i autorizimit, lejes apo licencës”;

Neni 14 përcakton dënimin administrativ kryesor “prishje objektit të rezultuar gjatë shkeljes së kërkesave ligjore”;

Neni 15 parashikon dënimin administrativ kryesor “Sekuestrim/konfiskim të sendeve që kanë shërbyer ose që ishin caktuar për të shërbyer si mjete gjatë shkeljes së kërkesës ligjore”;

Neni 16 parashikon dënimin administrativ plotësues “pezullim i autorizimit, lejes apo licencës”;

Neni 17 përcakton dënimin administrativ plotësues “pezullim aktiviteti”;

Neni 18 përcakton “dënimin administrativ plotësues “rehabilitimi dhe ndreqja e shkeljes së kërkesës ligjore”;

Neni 19 parashikon dënimin administrativ plotësues “për mos korrigjimin e parregullsive”;

Neni 20 parashikon dispozita të fundit, sipas të cilave, brenda 3 muajve nga hyrja në fuqi e këtij vendimi, inspektoratet shtetërore dhe vendore, hartojnë rregulloret e tyre në lidhje me metodologjinë e përcaktimit të dënimeve administrative, në fushën e tyre të inspektimit, si dhe përcakton organin miratues.

Projektvendimi parashikohet të hyjë në fuqi pas botimit në Fletoren Zyrtare.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij vendimi do të ngarkohen ministritë e linjës dhe institucionet e tyre të varësisë, që kryejnë funksione inspektimi, Inspektorati Qendror, njësitë e qeverisjes vendore dhe inspektoratet vendore.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektvendim është hartuar nga Inspektorati Qendror.

Projektvendimi do të dërgohet për mendim në Ministrinë e Drejtësisë.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektvendimi nuk shoqërohet me kosto financiare për buxhetin.

**PROPOZUESI**

**KRYEMINISTRI**

**Edi Rama**